༄། །དགེ་ལེགས་སུ་བྱེད་པའི་གཏམ་འཇིག་རྟེན་ཀུན་ཏུ་དགའ་བའི་ཟློས་གར་
ཞེས་བྱ་བ་བཞུགས་སོ།།
བི་ཛ་ཡནྟུ། དགེ་ལེགས་རིན་ཆེན་སྣ་བདུན་གྱིས། །སྲིད་ཞིའི་དཔལ་ལ་དབང་བསྒྱུར་བའི། །ཆོས་ཀྱི་རྒྱལ་པོ་རྫོགས་སངས་རྒྱས། །དུས་གསུམ་གཤེགས་པ་ཀུན་ལ་འདུད། །མངོན་པར་མཐོ་དང་ངེས་ལེགས་ཀྱི། །འབྲས་བུས་དུད་པའི་དཔག་བསམ་ཤིང་། །ཕུན་ཚོགས་ཡོངས་འདུའི་ཚལ་ནང་དུ། །མཛེས་ཤིང་བརྗིད་པའི་གཏམ་འདི་ཉོན། །གང་ཡང་བསོད་ནམས་ཀྱི་དཔལ་ཆེན་པོ་དང་ལྡན་པའི་རྒྱལ་པོ་རྒྱལ་རིགས་སྤྱི་བོ་ནས་དབང་བསྐུར་ཏེ། བཀའི་འཁོར་ལོས་མཐའ་བཞི་ལས་རྣམ་པར་རྒྱལ་བའི་གོ་འཕང་ལ་གནས་པ་དག་གི་ཡོ་བྱད་སྐྱེ་བོ་གཞན་དང་ཐུན་མོང་དུ་མ་གྱུར་པ་ནི་རྒྱལ་སྲིད་རིན་པོ་ཆེ་སྣ་བདུན་ཡིན་ལ། དེ་དག་གི་གོ་རིམ་ཀྱང་འདུལ་བ་ལུང་ལས། ཡུལ་དགྲ་མཐར་བྲམ་ཟེའི་རྒྱལ་པོ་མེས་སྦྱིན་གྱི་གཏམ་རྒྱུད་ལས་བརྩམས་ཏེ། གནས་བརྟན་ཀུན་དགའ་བོས་འཁོར་ལོས་བསྒྱུར་བའི་གཏམ་བཤད་པ་ལས། འཁོར་ལོ་དང་། གླང་པོ་དང་། རྟ་དང་། ནོར་བུ་དང་། བུད་མེད་དང་ལྔ་རྒྱས་པར་བཤད་ནས་ཕྱི་མ་གཉིས་ཀྱི་མིང་ཙམ་སྨོས་པ་དང་། མདོ་དྲན་པ་ཉེ་བར་བཞག་པ་ལས། བུད་མེད་རིན་པོ་ཆེ། ནོར་བུ། འཁོར་ལོ། གླང་པོ། རྟ། བློན་པོ། ཁྱིམ་བདག་སྟེ་བདུན་པོ་གྲལ་རིམ་དུ་མཛད་པ་དང་། མངོན་འབྱུང་གི་མདོ་དང་དེའི་རྗེས་སུ་འབྲངས་པའི་བསྟན་བཅོས་འགའ་ལས། འཁོར་ལོ། ནོར་བུ། བཙུན་མོ། བློན་པོ། གླང་པོ། རྟ་མཆོག དམག་དཔོན་ཏེ་བདུན་དུ་བཞག་པ་སོགས་སྣ་ཚོགས་སྣང་ཡང་། རེ་ཞིག་ཕྱི་མ་ལྟར་བཤད་ན་སྤྱི་འགྲོ་དང་མཐུན་པས་དེ་བཞིན་དུ་བཤད་པར་བྱའོ། །དེ་ཡང་མདོ་དེ་ཉིད་ལས། ལྷ་རྫས་ལས་བྱས་ལྟེ་བ་ཤིན་ཏུ་ཟླུམ། །རྩིབས་སྟོང་ལྡན་ཅིང་མུ་ཁྱུད་རབ་མཉམ་བཟང་། །སྡང་བའི་དགྲ་ལས་རྣམ་པར་རྒྱལ་གྱུར་བའི། །འཁོར་ལོ་རིན་ཆེན་ཅེས་གསུངས་ཏེ། འཁོར་ལོའི་རྒྱུ་ནི། མི་དང་ཀླུའི་འཇིག་རྟེན་ལས་བྱུང་བ་ལྟ་བུའི་དངོས་པོ་མ་ཡིན་པར། ལྷའི་རྫས་ཀྱི་དྭངས་མའི་གསེར་བཟང་པོ་ལས་བྱས་པ། དབྱིབས་ཀྱང་ལྟེ་བ་ཟླུམ་པ། ཕྱོགས་དང་ཕྱོགས་བྲལ་དུ་རྩིབས་སྟོང་རྣམ་པར་བཀྲ་ཞིང་། ཁོར་ཡུག་ཏུ་མུ་ཁྱུད་མཉམ་ཞིང་བཟང་བ། བྱེད་ལས་ནི། དེ་ལྟ་བུའི་འཁོར་ལོ་དེ་ཉིད་མངོན་དུ་ཕྱོགས་པ་ཙམ་གྱིས་ཕྱིར་རྒོལ་བའི་དགྲ་ལས་རྣམ་པར་རྒྱལ་བའི་རུ་མཚོན་ཐོབ་པ་སྟེ་ཁྱད་ཆོས་གསུམ་ལྡན་ནོ། །འདུལ་བར། འཕགས་པ་ཀུན་དགའ་བོས་སྨྲས་པ། སྲིང་མོ། འཁོར་ལོས་བསྒྱུར་བ་འཇིག་རྟེན་དུ་བྱུང་ན་རིན་པོ་ཆེ་སྣ་བདུན་ཀྱང་འཇིག་རྟེན་དུ་འབྱུང་སྟེ། གང་ཞེ་ན། འཁོར་ལོ་རིན་པོ་ཆེ་དང་། གླང་། རྟ། ནོར་བུ། བུད་མེད། ཁྱིམ་བདག བདུན་པ་ནི་བློན་པོ་རིན་པོ་ཆེའོ། །དེ་ལ་འཁོར་ལོ་ཇི་ལྟ་བུ་སྙམ་ན། རྒྱལ་པོ་དེ་གསོ་སྦྱོང་བཅོ་ལྔ་པ་ལ་མགོ་བོར་ཁྲུས་བྱས་སྨྱུང་བ་བྱས་ཏེ་སྟེང་གི་ཁང་པའི་གཞི་ལ་བློན་པོའི་ཚོགས་ཀྱིས་བསྐོར་ནས་འདུག་པ་ན། ཤར་ཕྱོགས་ནས་འཁོར་ལོ་རིན་པོ་ཆེ་ལྟེ་བ་དང་བཅས། རྩིབས་དང་བཅས། མུ་ཁྱུད་དང་བཅས་པ། ཐམས་ཅད་ཡོངས་སུ་རྫོགས་པ། མཛེས་པ། མཁན་པོས་མ་བྱས་པ། བཟང་པོ། གསེར་ལས་བྱས་པ་ཞིག་འབྱུང་བར་འགྱུར་ཏེ། རྒྱལ་པོ་རྒྱལ་རིགས་སྤྱི་བོ་ནས་དབང་བསྐུར་བ་འདིས་འཁོར་ལོས་བསྒྱུར་བའི་རྒྱལ་པོར་འགྱུར་རོ་ཞེས་ཐོས་སོ། །བདག་ནི་གདོན་མི་ཟ་བར་འཁོར་ལོས་བསྒྱུར་བར་འགྱུར་རོ་སྙམ་ནས་འཁོར་བརྟག་པར་འདོད་པས། དེ་ལག་པ་གཉིས་ཀྱིས་བླངས་ནས་གཡོན་པར་བཞག་སྟེ་གཡས་པས་སྤོར་ཞིང་། ཀྱཻ། འཁོར་ལོ་རིན་པོ་ཆེ་སྔོན་གྱི་འཕགས་པའི་ལམ་སྲོལ་གང་ཡིན་པ་རྣམ་པར་རྒྱལ་བར་གྱུར་ཅིག་ཅེས་སྨྲའོ། །དེ་ནས་འཁོར་ལོ་དེ་རྒྱལ་པོས་སྤར་བ་དང་སྟེང་གི་ནམ་མཁའ་ལ་འཕགས་ཏེ་ཤར་ཕྱོགས་སུ་སྔོན་གྱི་འཁོར་ལོས་བསྒྱུར་བའི་ལམ་སྲོལ་གང་ཡིན་པར་འགྲོའོ། །དེའི་རྗེས་སུ་འཁོར་ལོས་བསྒྱུར་བའི་རྒྱལ་པོ་དཔུང་ཚོགས་ཡན་ལག་བཞི་དང་བཅས་ཏེ་འགྲོ་ཞིང་། འཁོར་ལོ་དེ་སྡོད་སར་རྒྱལ་པོ་འཁོར་བཅས་གནས་འདེབས་ཤིང་། ཤར་ཕྱོགས་ཀྱི་ཁམས་ཀྱི་རྒྱལ་ཕྲན་གང་ཡིན་པ་དེ་དག་འཁོར་ལོས་བསྒྱུར་བ་གང་ན་བར་ལྷགས་ཏེ། ལྷ་བྱོན་པ་ལེགས་སོ། །ཡུལ་འབྱོར་པ། རྒྱལ་པ་སོགས་ནས། འདི་ལྷའི་ལགས་ཀྱི་རྗེས་སུ་བསྐྱང་དུ་གསོལ། ཞེས་གསོལ་པས། རྒྱལ་པོས། གནའ་བོ་དག ཁྱེད་ཀྱི་ཡུལ་ཆོས་ཀྱིས་རྗེས་སུ་བསྐྱང་བར་བྱའི། ཆོས་མ་ཡིན་པས་ནི་མ་ཡིན་ནོ། །གང་ཞིག་ཆོས་མ་ཡིན་པ་སྤྱོད་ན་ཁྱེད་ཀྱིས་ཡུལ་དུ་མ་བཞག་ཅིག །དེ་ལྟར་ན་བཀའ་ཇི་བཞིན་བྱེད་པ་ཡིན་ནོ། །ཞེས་བསྒོ་ཞིང་། འཁོར་ལོ་དེ་ཤར་གྱི་རྒྱ་མཚོའི་མཐར་ཕྱིན་ནས་དེ་དག་ཕབ་སྟེ་སླར་ལོག་ནས་ལྷོ་ནུབ་བྱང་དུ་ཡང་སྔ་མ་བཞིན་ནོ། །སླར་རྒྱལ་པོའི་ཕོ་བྲང་ཉིད་དུ་ཕྱིན་ནས་སྐོར་ཁང་གི་སྟེང་དུ་སྲོག་ཤིང་བཙུགས་པ་བཞིན་དུ་གནས་སོ། །སྲིང་མོ་འཁོར་ལོས་བསྒྱུར་བ་འཇིག་རྟེན་དུ་བྱུང་ཚེ་འཁོར་ལོ་རིན་པོ་ཆེ་དེ་ལྟ་བུ་འཇིག་རྟེན་དུ་འབྱུང་ངོ་། །ཞེས་གསུངས་ཤིང་། མདོ་དྲན་ཉེར། འཁོར་ལོ་རིན་པོ་ཆེ་ཡོན་ཏན་ལྔ་དང་ལྡན་ཏེ། ཛམྦུའི་གསེར་ལས་བྱས་པ་དཔག་ཚད་ལྔ་བརྒྱ་པ་ཉི་མ་གཉིས་པ་ལྟར་མཛེས་པ། ནམ་མཁའ་ལ་དཔག་ཚད་འབུམ་དུ་ཉི་མ་གཅིག་གིས་ཐོགས་པ་མེད་པར་འགྲོ་བ། རྒྱལ་པོ་གླིང་གཞན་གང་དུ་འགྲོ་བ་དེར་ནམ་མཁའ་ལ་འགྲོ་ཞིང་། དེའི་མཐུས་རྒྱལ་པོའི་དཔུང་ཚོགས་ཡན་ལག་བཞིའང་ནམ་མཁའ་ལ་འགྲོ་བ། རྒྱལ་པོས་མི་ཐོས་པ་རྣམས་དེས་གྲོགས་བྱས་ཏེ་ཐོས་པ། སྡོ་བ་གང་ཡང་མེད་དེ། རྒྱལ་པོའམ། བློན་པོའམ། གྲོགས་པོས་འདོད་པ་ཐམས་ཅད་འབུལ་བའོ། །ཞེས་གསུངས་སོ། །མདོ་འདི་ལྟར་ན་འཁོར་ལོའི་རྒྱུ་ཛམྦུ་ཆུ་བོའི་གསེར་ལས་བྱས་པ་སྟེ། གསེར་དེ་ཡང་། མཚོ་མ་དྲོས་པ་དང་འདབ་འབྱར་གྱི་ཛམྦུ་ཏྲི་ཤའི་ཤིང་གི་འབྲས་བུ་རྣམས་ཀླུའི་རྒྱུ་ཛམྦུ་ཏྲི་ཤའི་ཤིང་གི་འབྲས་བུ་རྣམས་ཀླུའི་རྒྱལ་པོ་དག་ཉར་སྤྲུལ་ནས་ཟོས་པའི་བྲུན་ཡིན་པར་བཤད་ལ། དེ་ལྟ་ན་ནི་ཀླུའི་རིན་པོ་ཆེ་ཡང་གྲུབ་སྟེ་རྣམ་གྲངས་སོ། །
གཉིས་པ་ནོར་བུ་རིན་པོ་ཆེ་ནི། མངོན་བྱུང་གི་མདོར། རིན་ཆེན་ངོ་བོ་ལྷ་རྫས་བཻ་ཌཱུརྻ། །ཀུན་ཏུ་དཔག་ཚད་ཙམ་དུ་སྣང་བྱེད་ཅིང་། །དྲི་མེད་ཉིན་མོ་ཇི་བཞིན་མཚན་དེ་བཞིན། །ནོར་བུ་རིན་ཆེན། ཅེས་གསུངས་ཏེ། རྒྱུ་ནི་རིན་པོ་ཆེ་བཻཌཱུརྻ་བཟང་པོ་སྟེ། དེ་ལ་ཡང་སྤྱིར་མཆོག་དམན་གཉིས་ལས། མཆོག་ནི། དེ་བཞིན་གཤེགས་པའི་གདུང་དང་རིང་བསྲེལ་ནོར་བུར་གྱུར་པ་ལ་བཻཌཱུརྻ་ཏོག་གི་བློ་གྲོས་ཞེས་བྱ་སྟེ་མཆོག་དམ་པ། ནམ་མཁའ་ལྡིང་གིས་དུག་སྦྲུལ་ཟོས་པས། དེའི་དུག་གིས་མཁའ་ལྡིང་གི་ལུས་བསྲེགས་སྙིང་བཻཌཱུརྻར་གྱུར་པ་ཡང་མཆོག་ཏུ་གྲགས་པ་དང་། བཻཌཱུརྻ་ཕལ་བ་ལ། མཉྫུ་རཾ་ཞེས་པ་བཻཌཱུརྻ་སེར་པོ་སུ་གྷ་ཏ་ཞེས་པ་ལྗང་ཁུ། ལ་སུནྱ་ཞེས་པ་དཀར་པོ་སྟེ་རིགས་གསུམ་ལ་སོགས་པ་བཤད་ཚོད་མང་ཡང་། འདིར་ནི་དེ་འདྲ་ལ་མ་ལྟོས་པར། རྒྱལ་པོ་དེའི་བསོད་རྣམས་ཀྱི་དཔལ་ལས་གྲུབ་པའོ། །དབྱིབས་ནི་ཟུར་བརྒྱད་པའི་རྣམ་པ། བྱེད་ལས་ནི། དེའི་འོད་ཀྱིས་ཁོར་ཡུག་ཏུ་དཔག་ཚད་གཅིག་ཙམ་དུ་སྣང་བ་ཆེན་པོས་ཁྱབ་སྟེ། མུན་པའི་རབ་རིབ་ཞི་བས་མཚན་ཀྱང་ཉིན་བཞིན་དཀར་ཞིང་གསལ་ཏེ་ཁྱད་ཆོས་གསུམ་ལྡན་ནོ། །འདུལ་བར། སྲིང་མོ། འཁོར་ལོས་བསྒྱུར་བ་འཇིག་རྟེན་དུ་བྱུང་བ་ན་ནོར་བུ་རིན་པོ་ཆེ་ཇི་ལྟ་བུ་འབྱུང་ཞེ་ན། ནོར་བུ་རིན་པོ་ཆེ་དེ་ཟུར་བརྒྱད་པ། བཻཌཱུརྻ་བཟང་པོའི་རིགས། དྭངས་པ། གསལ་བ། རྣམ་པར་དྭངས་པ་ཡིན་ཏེ། རྒྱལ་པོའི་ཕོ་བྲང་ན་མེ་མར་གྱི་བྱ་བ་ཐམས་ཅད་ནོར་བུ་དེའི་འོད་ཀྱིས་བྱེད་དོ། །ཞེས་སོགས་དང་། དྲན་ཉེ་ལས། ནོར་བུ་རིན་པོ་ཆེ་ནི་མི་ཆེན་པོའི་བརླ་ཤ་ཙམ་ཟུར་བརྒྱད་པ། ཡོན་ཏན་བརྒྱད་དང་ལྡན་ཏེ། མཚན་མོ་སྟོན་ཀའི་ཟླ་ཉ་ལྟར་གསལ་བའི་འོད་དཔག་ཚད་བརྒྱར་འབྱུང་ཞིང་ཚ་བས་གདུངས་པ་ལ་འོད་བསིལ་བའོ། །ལམ་དུ་ཞུགས་པ་ན་ཆུ་དང་བྲལ་སར་སྐོམ་པས་གདུངས་པ་ལ་ཆུ་ཡན་ལག་བརྒྱད་པ་བྱུང་ནས་སྐོམ་པ་སེལ་བ། རྒྱལ་པོའི་བསམ་པ་ཐམས་ཅད་ནོར་བུ་དེ་ལས་འབྱུང་བ། དེའི་ཆ་བརྒྱད་པའི་ཆ་རེ་རེ་ནས་འོད་དཀར་སྔོ་སེར་དམར་བཙོད་ཁ་ལྟ་བུ་འབྱུང་བ། ནོར་བུ་གང་ཡོད་པའི་དཔག་ཚད་བརྒྱས་འཁོར་བར་ནད་མེད་ཅིང་རྟག་ཏུ་ཡིད་མཉམ་པར་གཞག་པ་དང་འདོད་པ་འབྲས་བུ་མེད་པ་མིན་པ། ཀླུ་ངན་པས་ཆར་མི་བཟད་པ་འབེབས་མི་ནུས་པ། མྱ་ངན་དང་གཡང་ས་སོགས་མེད་ཅིང་འཚེའུ། ཚལ། སྨན། ནགས། ནེའུ་སིང་ཕུན་ཚོགས་འབྱུང་བ། དུས་མ་ཡིན་པའི་འཆི་བ་མི་འབྱུང་ཞིང་། དུད་འགྲོའི་རིགས་ཀྱིས་མི་གནོད་པའོ། །རྒྱལ་པོ་དེ་ལ་བུ་དཔའ་ཞིང་བརྟུལ་ཕོད་ཕ་རོལ་མངོན་པར་འཇོམས་པ་སྟོང་འབྱུང་ཞེས་གསུངས་སོ། །གསུམ་པ་བཙུན་མོ་རིན་པོ་ཆེ་ནི། མངོན་འབྱུང་ལས། གཟུགས་མཛེས་ལྟ་ན་སྡུག་ཅིང་ཚུལ་བཟང་བ། །ལྤགས་པའི་མདོག་ལེགས་འཇམ་ཞིང་དྲི་མཆོག་ལྡན། །ཡིད་འོང་འདོད་དགུ་རེག་བྱ་དང་ལྡན་པའི། །བཙུན་མོ་རིན་ཆེན། ཅེས་གསུངས་ཏེ། གཟུགས་ཀྱི་སྐྱེ་མཆེད་ཤིན་ཏུ་མཛེས་པས་ལྟ་ན་སྡུག་པ་སྟེ་སྙིང་དུ་སྡུག་པ། ངང་ཚུལ་བཟང་བ་སྟེ་རང་བཞིན་གྱིས་ཤེས་རྒྱུད་དུལ་བ། ལྤགས་པའི་མདོག་དཀར་ལ་དམར་བའི་མདངས་ཀྱིས་ལེགས་ཤིང་འཇམ་པ། ཡིད་དགའ་བར་བྱེད་པའི་དྲི་མཆོག་ལྡང་བ། ཡིད་དུ་འོང་ཞིང་ཚིམ་པ་བསྐྱེད་པའི་རེག་བྱ་མཆོག་ལྡན་པ་སྟེ་ཁྱད་ཆོས་དྲུག་གོ །འདུལ་བ་ལས། འཁོར་ལོས་བསྒྱུར་བའི་བཙུན་མོ་གཟུགས་བཟང་བ། མཛེས་པ། ལྟ་ན་སྡུག་པ། ཧ་ཅང་མི་དཀར། ཧ་ཅང་མི་སྔོ། ཉ་མཁར་བ་ལྟར་ལྤགས་པ་འཇམ་པ། ཧ་ཅང་མི་རིང་མི་ཐུང་། ཧ་ཅང་མི་སྐམ་མི་ཚོ། ཤ་བྲི་རན་པ། གྲང་བའི་ཚེ་ལུས་ལ་རེག་ན་དྲོ་བ། ཚ་བའི་ཚེ་རེག་ན་བསིལ་བ། ཡུལ་ཀ་ལིངྐའི་གོས་ལྟར་རེག་ན་འཇམ་པའོ། །བ་སྤུའི་བུ་ག་ཐམས་ཅད་ནས་ཙན་དན་གྱི་དྲི་འབྱུང་བ། ཁ་ནས་ཨུཏྤལ་ལ་སྔོན་པོའི་དྲི་འབྱུང་བ། ཞེས་དང་། མདོ་དྲན་པ་ཉེར་བཞག་ལས། བུད་མེད་རིན་པོ་ཆེའི་ཁ་ནས་ཨུཏྤ་ལའི་དྲི་འབྱུང་བ། བྱ་ཀ་ལིངྐ་ཞེས་བྱ་བ་རྒྱ་མཚོའི་གླིང་ན་གནས་པ་དེས་རེག་པ་ལྟར་རེག་ན་བདེ། དེས་རེག་པས་ཡིད་དང་ལུས་ཉོན་མོངས་མེད་པར་འགྱུར། བཀྲེས་པ་དང་། སྐོམ་པ་དང་། མྱ་ངན་དང་བྲལ་བར་འགྱུར། རྒྱལ་པོ་ལ་དེས་རེག་པས་གྲང་དུས་དྲོ་བ་དང་། དྲོ་དུས་བསིལ་བར་བྱེད། དེ་ལ་མི་གཞན་གྱིས་རེག་པར་མི་ནུས། བུད་མེད་ཀྱི་སྐྱོན་ལྔ་སྤངས་པ་སྟེ། སྐྱེས་པ་གཞན་སེམས་པ། སེར་སྣ། མི་རིགས་པར་ཆགས་པ། མི་རིགས་པའི་གནས་ལ་རྗེས་སུ་དགའ་བ། ཁྱིམ་ཐབས་ཀྱི་སྲོག་གཅེས་པར་མི་འཛིན་པའོ། །ཡོན་ཏན་ལྔ་ནི། བསམ་པ་དང་མཐུན་པ། བུ་མང་པོ་བཙའ་བ། རིགས་མཐུན་པ། སྲིད་མཐོ་བ། ཁྱིམ་བདག་བུད་མེད་གཞན་ལ་སེམས་ན་ཕྲག་དོག་མེད་པའོ། །ཞེས་གསུངས་སོ། །བཞི་པ་བློན་པོ་རིན་པོ་ཆེ་ནི། མངོན་འབྱུང་ལས། གང་ཡང་རྒྱལ་བ་མུ་ཏིག་མདངས་ལྡན་པས། །གསེར་སོགས་མང་པོ་ཐུགས་ལ་ཕུལ་བ་ལྟར། །བཟོ་ལྡན་མཚུངས་པའི་ཁྱིམ་བདག་ནོར་ལྡན་ཏེ། །བློན་པོ་རིན་ཆེན། ཅེས་གསུངས་ཏེ། གང་ཡང་། སྔོན་རྒྱལ་བ་མུ་ཏིག་མདངས་ལྡན་ཞེས་པ་བྱང་ཆུབ་ཀྱི་སྤྱད་པ་སྤྱོད་པ་ན། གསེར་དང་སོགས་ཀྱི་སྒྲས་ནོར་གྱི་རིགས་ཇི་སྙེད་ཐུབ་པ་སྟེ་སངས་རྒྱས་ལ་ཕུལ་བ་ལྟར་དང་། སྔོན་གྱི་ཁྱིམ་བདག་བཟོད་ལྡན་དང་མཚུངས་པའི་ནོར་མཆོག་དང་ལྡན་པའི་ཁྱིམ་བདག་ཞེས་སམ། རྒྱལ་པོའི་བྱ་བ་དག་གི་ཁ་ལོ་བསྒྱུར་བས་བློན་པོ་རིན་ཆེན་ཅེས་སྔོན་བྱུང་གི་གཏམ་དང་སྦྱར་ཏེ། འདིར་ཁྱིམ་བདག་དང་བློན་པོ་གཅིག་པར་བྱས་སོ། །མདོ་དྲན་ཉེ་ལས། བློན་པོ་རིན་ཆེན་ནི་རྒྱལ་པོ་གང་སེམས་པ་དེ་ཡིད་ཀྱིས་ཤེས་ནས་མ་བསྒོས་ཀྱང་བྱེད་པ། ཤིན་ཏུ་རྫོགས་པར་སོགས་ཀྱང་ཆོས་མ་ཡིན་པ་སྤངས་པ། ཉོན་མོངས་པ་མེད་པ། གཞན་ལ་གནོད་པ་མེད་པ། སྐྱེ་བོ་ལ་མི་འཚེ། ཆོས་ཀྱི་བྱ་བ་དང་ལྡན་ཅིང་མ་འོངས་པའི་བྱ་བ་དང་ལྡན། ཐམས་ཅད་ཡོངས་སུ་འབུལ་བའོ། །ཞེས་གསུངས་མོད་ཀྱི། འདུལ་བར་འདི་ལས་རྒྱས་བཤད་མ་བྱུང་སྟེ། དོན་ཐོབ་པ་རྒྱུད་དྲང་བ་སྟེ་ཕུར་བུའི་བློ་གྲོས་ལྟར་དཀྱེལ་ཆེ་བ། མཛངས་ཤིང་ཡིད་གཞུངས་པ། རྒྱལ་པོའི་དཀོར་ནོར་བསག་པ་ལ་མཁས་པ། ངག་སྙན་ཅིང་ཡིད་ངེས་པ། ལྷའི་མིག་དང་ལྡན་པས་ས་འོག་སོགས་ཀྱི་གཏེར་ཐམས་ཅད་མཐོང་བ་ཞིག་ཡིན་པར་མཆིས་སོ། །ལྔ་པ་གླང་པོ་རིན་པོ་ཆེ་ནི། མདོ་ལས། ཡན་ལག་ཐམས་ཅད་ལེགས་སྐྱེས་ས་ལ་ནི། །རབ་གནས་རི་འདྲ་གངས་ཆེན་གླང་པོ་ཆེ། །རྒྱལ་བ་ལ་འོས་མཁའ་ལ་རབ་འགྲོ་བ། །གླང་པོ་རིན་ཆེན། ཅེས་གསུངས་ཏེ། རྐང་ལག་བཞི། མཇུག་མ། རླིག་པ། སྣ་ཞགས་ཏེ་ཡན་ལག་བདུན་པོ་ཐམས་ཅད་ས་ལ་ལེགས་པར་གནས་པ། གཟུགས་ཆེ་ཞིང་བརྟན་པས་ན་རི་དང་འདྲ་བ། རི་བོ་གངས་ཅན་ལས་འོངས་པའི་གླང་པོ་ཆེ་བཞིན་ཡིད་དུ་འོང་བ། དཔེ་འགའ་ཞིག་ཏུ། གངས་ཅན་རི་འདྲ་གླང་པོ་ཆེ། །ཞེས་བྱུང་བ་ལྟར་ན། གླང་པོ་ཆེ་ཐལ་ཀར་གངས་ཅན་ནམ་གངས་རི་འགྲོ་ཤེས་པ་ལྟ་བུ་ཞེས་གསུངས་རྒྱུན་སྣང་ངོ་། །དེ་ནི་གཡུལ་ལས་རྣམ་པར་རྒྱལ་བར་འདོད་པའི་རྒྱལ་པོ་ལ་འོས་པའི་གླང་ཆེན་ཡིན་ནོ་ཞེས་ངག་དོན་བསྡུས་སོ། །འདུལ་བར། སྲིང་མོ། གླང་པོ་རིན་པོ་ཆེ་ནི་ཐལ་ཀར་མེ་ཏོག་ཀུ་མུ་དའི་མདོག་ལྟ་བུ། ཡན་ལག་བདུན་ལེགས་པར་གནས་པ། གཟུགས་བཟང་བ། མཛེས་པ། ལྟ་ན་སྡུག་པ། རྒྱལ་པོས་མཐོང་ན་སེམས་མངོན་པར་དད་པར་འགྱུར་བས། ཞེས་སོགས་དང་། ཉི་མ་འཆར་ཁའི་དུས་ཀྱི་ཚེ་གླང་པོ་རིན་པོ་ཆེ་དེ་ལ་བཞོན་ནས་རྒྱ་མཚོའི་མཐའ་ཀླས་པའི་ས་ཆེན་པོ་བསྐོར་ཏེ་རྒྱལ་པོའི་ཕོ་བྲང་ཉིད་དུ་ཕྱིན་ནས་ཞལ་ཚུས་ལ་བབ་སྟེ། ཞེས་སོགས་གསུངས་སོ། །དྲན་པ་ཉེར་བཞག་ལས། གླང་པོ་ཆེ་ནི་ཅང་ཤེས། བཀའ་ཉན་པ། སུག་བཞི། མཇུག་མ། རླིག་པ། སྣ་སྟེ་བདུན་ས་ལ་ལེགས་པར་གནས་པ། གླང་ཆེན་སྟོང་གི་ལྟོ་བ་དང་ལྡན་པ། དངུལ་ལྟར་དཀར་བ། བརྒྱ་བྱིན་གྱི་གླང་པོ་ཆེ་ལྟ་བུ་ཡིན། དེའི་དྲི་ཚོར་ན་གླང་པོ་གཞན་དེའི་མདུན་དུ་འདུག་མི་ནུས་པ། ཆུ་དང་སྐམ་དང་བར་སྣང་ལ་གཡུལ་འགྱེད་ནུས་པ། ཉིན་གཅིག་གིས་ཛམྦུའི་གླིང་བསྐོར་ནུས་པ། སྐུད་པས་ཀྱང་འཁྲིད་རུང་བ། རྒྱལ་པོས་བཞོན་པའི་ཚེ་དེའི་སེམས་དང་མཐུན་པར་འགྲོ་བ་སྟེ། རྒྱལ་པོ་གང་དུ་འགྲོ་འདོད་པར་དེ་མ་བསྐུལ་ཀྱང་འཇུག་པ་སོགས་